Okresná prokuratúra Ružomberok 
Dončova 8, 034 53 Ružomberok 1

Sp. zn. : 1 Pv 400/11/5508	Ružomberok, 12.3.2012
EEČ : 2-42-37-2012

U Z N E S E N I E

Trestná vec:	obvinený XXXXX  
Prečin:	útok na verejného činiteľa podľa § 323 odsek 1 písmeno b Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a iné trestné činy

Rozhodol: 	prokurátorka Okresnej prokuratúry Ružomberok
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
Obvinený XXXXX dňa 24.11.2011 v priestoroch Advokátskej kancelárie XXXXX po predchádzajúcej dohode s poškodeným XXXXX sa dohodli na náhrade škody vo výške 250,- Eur, ktorá suma bola poškodenému uhradená zo strany obvineného pri podpise dohody o náhrade škody a s poškodeným XXXXX dňa 22.12.2011 v Advokátskej kancelárii XXXXX sa dohodli na náhrade škody vo výške 400,- Eur, pričom obvinený pri podpise dohody uhradil poškodenému sumu 200,- Eur a ostatnú časť dohodnutého nároku poškodenému uhradil na jeho účet  a súčasne obvinený XXXXX uzatvoril dňa 24.11.2011 s poškodeným XXXXX a dňa 22.12.2011 s poškodeným XXXXX dohodu o zmieri, podľa ktorej  zložil dňa 01.03.2012 do pokladne Okresnej prokuratúry Ružomberok peňažnú sumu určenú na všeobecno-prospešné účely vo výške 60,- Eur, z ktorej určil sumu 30,- Eur pre adresáta Mesto Ružomberok - oddelenie školstva, VII. Materská škola A. Bernoláka č. 17, Ružomberok, IČO XXXXX ktorú treba poukázať na číslo účtu XXXXX variabilný symbol 1704, vedenom v Dexia, a. s. Bratislava, pobočka Ružomberok a suma 30,- Eur bude poukázaná na peňažnú pomoc obetiam trestnej činnosti. 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom OR PZ v Ružomberku pod spisovou značkou ORP-435/OVK-RK-2011.

Skutková veta: 
1.) dňa 03.11.2011 v čase o 21.10 hod. pred vchodom do budovy Obvodného oddelenia PZ na Námestí A. Hlinku 54 v Ružomberku prišiel k XXXXX, nar. XXXXX, Mgr. Eve XXXXX nar. XXXXX a poverenému príslušníkovi por. XXXXX, nar. XXXXX, bytom XXXXX č. 204, okr. Ružomberok a keď sa k nim priblížil, tak podal ruku por. XXXXX, ktorú mu on odmietol podať, a povedal mu, že on je policajt a prijímal trestné oznámenie, na čo XXXXX zareagoval slovami: "čo aký policajt" a následne ho rukami zovretými v päsť najmenej trikrát udrel do tvárovej časti hlavy, v dôsledku čoho mu na zem spadli okuliare a ďalší útok sa mu už podarilo odvrátiť, 

2.) dňa 02.11.2011 v čase o 21.00 hod. v Ružomberku pred vstupnými dverami do reštaurácie Lekáreň Pub na ul. Majere č. 3, po tom ako vulgárne vynadal XXXXX, nar. XXXXX, bytom XXXXX, ul. XXXXX, tohto fyzicky napadol takým spôsobom, že ho chytil jednou rukou za tričko, druhou mu zložil okuliare z očí a niekoľkokrát ho udrel rukami do oblasti tváre, po čom sa XXXXX snažil dostať do reštaurácie, kam XXXXX vošiel za ním a pri dverách mu znovu vulgárne nadával a niekoľkokrát ho udrel rukou do oblasti tváre a hlavy, potom vzal do rúk stoličku, ktorú zdvihol nad hlavu a pokúsil sa ňou XXXXX udrieť, v čom mu však zabránila nestotožnená osoba a aj po tom, sa vrátil k XXXXX a znovu ho niekoľkokrát udrel päsťou do oblasti tváre a hlavy, čím mu spôsobil pohmoždenieny hlavy a tváre, 
Odôvodnenie: 
	Uznesením vyšetrovateľa Okresného riaditeľstva PZ, Odbor kriminálnej polície Ružomberok sp. zn. ČVS: ORP - 435/OVK-RK-2011 zo dňa 04.11.2011 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku bolo vznesené obvinenie XXXXX, nar. XXXXX za prečin útok na verejného činiteľa podľa § 323 ods. 1, písm. b) Trestného zákona za skutok, že dňa 03.11.2011 v čase o 21.10 hod. pred vchodom do budovy Obvodného oddelenia PZ na Námestí A. Hlinku 54 v Ružomberku prišiel k XXXXX, nar. XXXXX, Mgr. Eve XXXXX nar. XXXXX a poverenému príslušníkovi por. XXXXX, nar. XXXXX, bytom Komjatná č. 204, okr. Ružomberok a keď sa k nim priblížil, tak podal ruku por. XXXXX, ktorú mu on odmietol podať, a povedal mu, že on je policajt a prijímal trestné oznámenie, na čo XXXXX zareagoval slovami: "čo aký policajt" a následne ho rukami zovretými v päsť najmenej trikrát udrel do tvárovej časti hlavy, v dôsledku čoho mu na zem spadli okuliare a ďalší útok sa mu už podarilo odvrátiť.

	Uznesením povereného príslušníka Obvodného oddelenia PZ Ružomberok sp. zn. ČVS: ORP - 728/OO-RK-2011 zo dňa 08.11.2011 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX za prečin výtržníctva podľa § 364 ods. 1, písm. a) Trestného zákona, ktorého sa dopustil tak, že dňa 02.11.2011 v čase o 21.00 hod. v Ružomberku pred vstupnými dverami do reštaurácie Lekáreň Pub na ul. Majere č. 3, po tom ako vulgárne vynadal XXXXX, nar. XXXXX, bytom XXXXX, ul. XXXXX, tohto fyzicky napadol takým spôsobom, že ho chytil jednou rukou za tričko, druhou mu zložil okuliare z očí a niekoľkokrát ho udrel rukami do oblasti tváre, po čom sa XXXXX snažil dostať do reštaurácie, kam XXXXX vošiel za ním a pri dverách mu znovu vulgárne nadával a niekoľkokrát ho udrel rukou do oblasti tváre a hlavy, potom vzal do rúk stoličku, ktorú zdvihol nad hlavu a pokúsil sa ňou XXXXX udrieť, v čom mu však zabránila nestotožnená osoba a aj po tom, sa vrátil k XXXXX a znovu ho niekoľkokrát udrel päsťou do oblasti tváre a hlavy, čím mu spôsobil pohmoždeniny hlavy a tváre. 

	Dňa 01.12.2011 vyšetrovateľ Okresného riaditeľstva PZ, Odbor kriminálnej polície Ružomberok obidve vyššie uvedené trestné veci spojil na spoločné konanie. V priebehu prípravného konania obvinený XXXXX prostredníctvom svojho obhajcu XXXXX dňa 24.11.2011 uzatvoril s poškodeným XXXXX dohodu o náhrade škody a dohodu o zmieri, pričom sa dohodli, že za účelom urovnania vzájomných práv a povinností obvinený uhradí škodu poškodenému v sume 250,- Eur a obidve strany potvrdili, že škoda bola uhradená pri podpise tejto dohody. Súčasne obvinený touto dohodou určil na verejno-prospešné účely sumu 30,- Eur, z ktorej žiadal poukázať polovicu adresátovi Mesto Ružomberok, oddelenie školstva, VII. Materská škola, A. Bernoláka č. 17, Ružomberok. Zvyšnú sumu určil na peňažnú pomoc obetiam trestnej činnosti. Dňa 22.12.2012 obvinený XXXXX prostredníctvom svojho advokáta XXXXX uzatvoril dohodu o náhrade škody a dohodu o zmieru aj s poškodeným XXXXX. Dohodol sa s ním na náhrade škody vo výške 400,- Eur s tým, že 200,- Eur mu odovzdal pri podpise dohody a zvyšnú sumu 200,- Eur poškodenému uhradil na jeho účet. Obvinený XXXXX určil sumu 30,- Eur na verejno-prospešné účely, z ktorej polovicu určil pre adresáta Mesto Ružomberok, oddelenie školstva, VII. Materská škola, A. Bernoláka č. 17 a zvyšnú sumu určil na peňažnú pomoc obetiam trestnej činnosti. 

	Obvinený XXXXX do zápisnice o výsluchu obvineného dňa 15.12.2011 a dňa 18.01.2012 vyhlásil, že spáchal skutky, za ktoré mu bolo vznesené obvinenie, priznal sa k nim a tieto oľutoval. Súčasne dal súhlas na skončenie trestného stíhania zmierom v zmysle § 220 Trestného poriadku. 

	Preskúmaním spisového materiálu som zistila, že skutky, pre ktoré je vedené trestné stíhanie proti obvinenému, sú preukázané okrem jeho doznania aj ďalšími dôkazmi, najmä svedeckými výpoveďami poškodeného XXXXX, poškodeného XXXXX, svedkyňou Mgr. XXXXX XXXXX a listinnými dôkazmi lekárskou správou ako aj hlásením o použití donucovacích prostriedkov a záznamom o dychovej skúške. 

	Podľa § 220 ods. 1, písm. a), b), c) Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 
a) vyhlási, že spáchal skutok, za ktorý je stíhaný a nie sú dôvodné pochybnosti o tom, že jeho vyhlásenie bolo vykonané slobodne, vážne a určito, 
b) nahradil škodu, pokiaľ bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom, 
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje prokurátor takýto spôsob rozhodnutia za dostačujúci. 

	Za prečin útoku na verejného činiteľa podľa § 323 ods. 1 Trestného zákona možno uložiť trest odňatia slobody vo výmere 1 rok až 5 rokov. 

	Za prečin výtržníctva podľa § 364 ods. 1 Trestného zákona možno uložiť trest odňatia slobody až na 3 roky. 

	Podľa správ o povesti a odpisu registra trestov obvinený XXXXX doposiaľ viedol riadny život a nebol súdom potrestaný. 

	Obvinený aj poškodení súhlasili s postupom podľa § 220 ods. 1 Trestného poriadku a pretože súčasne splnili aj ďalšie podmienky na uzatvorenie zmieru a zastavenie trestného stíhania, s prihliadnutím na povahu a závažnosť spáchaných činov a osobu obvineného, som dospela k záveru, že takýto spôsob rozhodnutia v uvedenej trestnej veci je dostačujúci a preto som rozhodla tak, ako je uvedené vo výrokovej časti tohto uznesenia.  

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Badinková
prokurátorka